አዲስ አበባ በዚያች ቀን
ወራሪው የፋሺስት ጦር ሀገራችንን በቅኝ ለመግዛት በዘመተበት ወቅት ጀግኖች ኢትዮያውያን አይበገሬነታቸውን በተግባር አሳይተውታል።አዲስ አበባን ማዕከል አድርጎ በቆየበት ጊዜና በየካቲት 12 ቀን 1929 ዓም የሆነው ግን ከሁሉም ይለያል። በዚህች ቀን የግራዚያኒ ጦር ለድሆች ምጽዋት እሰጣለሁ ሲል መኳንንቶችን ሰበሰበ። ይህን አጋጣሚ ለመጠቀም የፈለጉት ወጣቶቹ ሞገስ አስገዶም፣ አብርሀም ደቦጭና ስምኦን አደፍርስም በግራዚያኒ ላይ የእጅ ቦንብ ወርውረው ክፉኛ አቆሰሉት። ይህኔ የድርጊታቸውን አጸፋ ለመመለስ የፈለገው የኢጣሊያ ጦር በከተማው ነዋሪዎች ላይ የጭካኔ በትሩን አሳረፈ። ለሦስት ቀናት በቀጠለው እልቂት ከሳላሳ ሺህ በላይ አረጋውያን፣ ነፍሰጡር እናቶች፣ ጡት ያልጣሉ ህጻናት፣ ወጣቶች፣ አካልጉዳተኞችና ሌሎችንም እያሳደደ በአካፋና በዶማ ጨፈጨፋቸው። የተቀሩትንም በጥይት ደብድቦ በመግደል በቤንዚን አርከፍክፎ አቃጠላቸው። ከተማዋ በደም ተጥለቀለቀች። የንጹሀን ህይወትም በከንቱ አለፈ። እነሆ! ይህ ታሪክ ከተፈጸመ ሰማንያ ሁለት ዓመታት ተቆጠሩ።ይህን አይረሴ ታሪክ በቀላሉ የማይዘነጉት ኢትዮጵያን ግን ዛሬም ቀኑንና ሰማዕታቱን እንዲህ አስበው ውለዋል። 